EFTA-Tilsynsmyndighedens afgørelse

Nr. 155/03/KOL

af 18. juli 2003

om godkendelse af Islands program, der er fremlagt med henblik på at opnå status som godkendt zone, hvad angår fiskesygdommene egtvedsyge (VHS) og infektiøs hæmatopoietisk nekrose (IHN)

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde (i det følgende benævnt EØS-aftalen), særlig artikel 109 og protokol 1,

under henvisning til aftalen mellem EFTA-staterne om oprettelse af en Tilsynsmyndighed og en Domstol, særlig artikel 5, stk. 2, litra d), og protokol 1,

under henvisning til den retsakt, der omhandles i punkt 4.1.5 i kapitel I i bilag I til EØS-aftalen om dyresundhedsmæssige betingelser for afsætning af akvakulturdyr og -produkter (Rådets direktiv 91/67/EØF), senest ændret ved Rådets direktiv 98/45/EF, som tilpasset ved protokol 1 til EØS-aftalen og ved sektorspecifikke tilpasninger af bilag I til samme aftale, særlig artikel 10, stk. 2, i retsakten,

under henvisning til EFTA-Tilsynsmyndighedens afgørelse nr. 15/94/KOL af 10. marts 1994 om bemyndigelse af medlemmet med særligt ansvar for frie varebevægelser til at træffe visse beslutninger og foranstaltninger, og

ud fra følgende betragtninger:

Medlemsstaterne skal for at opnå godkendelse af zoner og akvakulturbrug i en zone, der ikke er godkendt med hensyn til egtvedsyge (VHS) og/eller infektiøs hæmatopoietisk nekrose (IHN), forelægge alt relevant bevismateriale og de nationale bestemmelser, der skal sikre, at kravene i direktiv 91/67/EØF overholdes.

Islands regering forelagde den 7. juli 1999 EFTA-Tilsynsmyndigheden et program med henblik på at landets område opnår status som godkendt zone, hvad angår egtvedsyge (VHS) og infektiøs hæmatopoietisk nekrose (IHN).

Islands regering har fremlagt de supplerende oplysninger, der var krævet af Tilsynsmyndigheden.

Programmet og de supplerende oplysninger, som Islands regering har fremlagt, fastlægger den omhandlede geografiske zone, de foranstaltninger, som de officielle tjenester skal træffe, de procedurer, som laboratorierne skal følge, forekomsten af de pågældende sygdomme og bekæmpelsesforanstaltningerne i tilfælde af, at de påvises.

Ifølge en ekstern eksperts vurdering af programmet er det i overensstemmelse med artikel 10 i Rådets direktiv 91/67/EØF.

En gennemgang af de oplysninger, der er fremlagt af Islands regering, har desuden vist, at Islands status med hensyn til de to sygdomme VHS og IHN mindst svarer til situationen i EU, der har status som godkendt zone for begge sygdommes vedkommende.

EFTA-Tilsynsmyndigheden henviste med afgørelse 114/03/KOL sagen til EFTA-Veterinærudvalget, der bistår EFTA-Tilsynsmyndigheden.

Foranstaltningerne i denne beslutning er i overensstemmelse med den udtalelse, der er vedtaget af EFTA-Veterinærkomitéen, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Det program, Island fremlagde den 7. juli 1999 med henblik på at opnå status som godkendt zone, hvad angår fiskesygdommene egtvedsyge (VHS) og infektiøs hæmatopoietisk nekrose (IHN), godkendes.

2. Denne beslutning træder i kraft den 21. juli 2003.

3. Denne beslutning er rettet til Island.

4. Kun den engelske udgave af denne beslutning er autentisk.

Udfærdiget i Bruxelles, den 18. juli 2003.

På EFTA-Tilsynsmyndighedens vegne

Niels Fenger

Direktør